Ha treiñ ha treiñ a ra an nadozioù, ha tik ha tak, cheñch ar sifroù. War gorn ma urzhiater e welan an amzer o tremen, an devezhioù o paseal. Gouzout a ran eo trawalc'h din kregiñ, e teuo ar gerioù o-unan, n'am bo striv ebet da ober ken. Gouzout a ran ha ne ran ket koulskoude. Daoust ha mat a-walc'h e vo ? Daoust ha talvezout a ra ar boan, m'eo da cheñch pep-tra da c'houde ? Daoust ha lennet e vo ? Daoust ha dont a raio tud da welet ac'hanon fenoz, ha daoust ha chom a raint un tammig pelloc'h, da lenn  ar pezh am eus bet da lavar ha da reiñ o soñj ? Seblantout a ra din bezañ adkavet tud am boa kollet un tammig, ha dizoloet lod all. Cheñchent eo ma bedig penn-da-benn e doug un nebeud sizhunvezhioù. Ma bedig din-me, evel anv ur blog a zo bet, ken gwir. C'hoant am eus ober eus hemañ unan gwir ivez, gwelet al levrig-mañ o kreskiñ tam ha tamm, redek ha deredek e-pad sizhunvezhioù ha mizvezhioù evit ar blijadur a vo pa c'hellin treiñ kein ha sellet a-dreñv din, gwelet al labour a zo bet graet kentoc'h eget an  hini a chom da ober. C'hoant am befe bezañ talvoudus, ha spi am eus e vin, mall a zo warnon gwelet tud, ha sevel raktresoù, c'hoant am eus da ober, c'hoant am eus krouiñ.